               EUROOPAN KOMISSIO
            Bryssel 20.12.2017
            COM(2017) 807 final
            Suositus
            NEUVOSTON PÄÄTÖS
            valtuutuksesta aloittaa neuvottelut Euroopan unionin ja Tunisian välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Tunisian toimivaltaisten viranomaisten välillä

               PERUSTELUT

               1.SUOSITUKSEN TAUSTA

               Globalisoituneessa maailmassa vakava rikollisuus ja terrorismi perustuvat yhä useammin rajat ylittävään toimintaan, jossa hyödynnetään monenlaisia keinoja. Siksi lainvalvontaviranomaisilla tulisi olla käytössään kaikki mahdolliset välineet tehdä yhteistyötä EU:n ulkopuolisten kumppanien kanssa kansalaisten turvallisuuden varmistamiseksi. Tämän vuoksi Europolin pitäisi voida vaihtaa henkilötietoja kolmansien maiden lainvalvontaviranomaisten kanssa siinä laajuudessa kuin se on tarpeen sen tehtävien suorittamista varten.

               Sen jälkeen kun asetuksen (EU) 2016/794 soveltaminen alkoi 1. toukokuuta 2017
                  1
               , komissio on perussopimusten nojalla vastannut tietojenvaihtoa Europolin kanssa
                  2
                koskevien kansainvälisten sopimusten neuvottelemisesta kolmansien maiden kanssa unionin puolesta. Europol voi, siltä osin kuin se on tarpeen sen tehtävien suorittamiseksi, luoda ja pitää yllä yhteistyösuhteita ulkopuolisten kumppanien kanssa sopimalla työskentelytavoista ja hallinnollisista järjestelyistä, jotka eivät itsessään voi muodostaa oikeusperustaa henkilötietojen vaihdolle.

               Kun otetaan huomioon Euroopan turvallisuusagendassa
                  3
               , neuvoston päätelmissä
                  4
                ja globaalistrategiassa
                  5
                hahmoteltu poliittinen strategia, lainvalvontaviranomaisten operatiiviset tarpeet eri puolilla EU:ta ja tällä alalla tehtävästä tiiviimmästä yhteistyöstä saatava mahdollinen hyöty, komissio katsoo, että neuvottelut niiden kahdeksan maan kanssa, jotka mainitaan 11. raportissa edistymisestä kohti toimivaa ja todellista turvallisuusunionia
                  6
               , olisi aloitettava jo lähiaikoina.

               Komissio on laatinut arvion prioriteettimaista ottaen huomioon Europolin operatiiviset tarpeet. Europolin strategiassa vuosiksi 2016–2020 todetaan, että tehostettuja kumppanuuksia edistetään ensisijaisesti Välimeren alueella.
                  7
                Europolin ulkoisessa strategiassa vuosiksi 2017–2020 korostetaan myös, että nykyisen terroriuhkan ja muuttoliikkeeseen liittyvien haasteiden vuoksi on tarpeen tiivistää yhteistyötä Europolin sekä Lähi-idän ja Pohjois-Afrikan, jäljempänä ’MENA-alue’, maiden välillä.
                  8

               Europol ei ole tehnyt sopimuksia minkään tämän alueen maan kanssa. Tunisian osallistuminen Interpolin kautta tehtävään yhteistyöhön kuitenkin osoittaa, että maa on halukas jakamaan tietoja lainvalvontakumppaneiden kanssa.

               Tämä suositus koskee Tunisian kanssa käytäviä neuvotteluja, mutta minkä tahansa MENA-alueen maan kanssa tehtävää yhteistyötä on tarkasteltava yhteydessä koko alueeseen. Alueen tämänhetkinen epävakaus ja erityisesti Libyan pitkittyneet konfliktit muodostavat EU:n kannalta merkittävän pitkän aikavälin turvallisuusuhkan, johon on puututtava kiireellisesti. Tämä edellyttää sekä terrorismin ja siihen liittyvän järjestäytyneen rikollisuuden
                  9
                tuloksellista torjuntaa että puuttumista muuttoliikkeeseen liittyviin haasteisiin, kuten laittoman muuttoliikkeen helpottamiseen ja ihmiskauppaan. Haasteisiin puuttuminen edellyttää yhteistyötä paikallisten lainvalvontaviranomaisten kanssa.

               EU ja Tunisia ovat käyneet teknisiä vuoropuheluja, joiden tarkoituksena on yhteisten toimien määrittäminen tietojenvaihdon parantamiseksi ja yhteisten lainvalvontaoperaatioiden toteuttamiseksi laitonta asekauppaa vastaan. Tältä pohjalta EU on jo sopinut Tunisian kanssa toimenpiteistä, joilla lisätään yhteistyötä lainvalvontavirastojen kesken, tuetaan valmiuksien kehittämistä alueellisten ja/tai kahdenvälisten ohjelmien puitteissa ja kehitetään operatiivisia toimia yhteisesti sovitun kehyksen mukaisesti.
                  10
                Nämä toimet eivät kuitenkaan kata henkilötietojen siirtoa.

               Poliittinen tausta

               Vuodesta 1976 juontuvat EU:n ja Tunisian suhteet tiivistyivät huomattavasti vuonna 1995, kun Tunisia ja EU allekirjoittivat assosiaatiosopimuksen, jolla luotiin pohja kaksi vuosikymmentä jatkuneille molempia osapuolia hyödyttäville talous- ja kauppasuhteille.

               EU:n tuki Tunisian kansalle kattaa monia eri aloja, joita ovat mm. vaalitarkkailu, ihmisoikeuksien edistäminen, demokraattisten ja sosioekonomisten uudistusten tukeminen, turvallisuuden parantaminen ja kansalaisyhteiskunnan lujittaminen. Euroopan naapuruuspolitiikan tarkistuksen yhteydessä yhteistyötä on laajennettu vielä kolmelle osa-alueelle, jotka ovat 1) talouskehitykseen perustuva vakaus, 2) turvallisuus sekä 3) muuttoliike ja liikkuvuus
                  11
               . EU on myös tarjonnut Tunisialle kaikilta osin tiiviimpiä siteitä talouden ja kaupan tehostetun yhdentymisen ja liikkuvuuskumppanuuden avulla. Vuonna 2012 Tunisia ja EU sopivat suhteiden ja yhdentymisen lujittamiseen perustuvasta etuoikeutetusta kumppanuudesta.
                  12

               EU on sitoutunut vahvistamaan turvallisuusalalla sekä terrorismin ja väkivaltaisen radikalisoitumisen torjunnan alalla Tunisian kanssa tekemäänsä merkittävää yhteistyötä
                  13
                muun muassa lujittamalla Tunisian yhteistyötä näillä aloilla toimivien EU:n virastojen ja elinten, kuten Europolin, kanssa.
                  14
                Tunisia on vastaavasti painottanut vahvasti radikalisoitumisen ja terrorismin torjuntaa
                  15
               , ja tässä työssä se saa tukea muun muassa radikalisoitumisen torjunnan EU-verkostolta (RAN)
                  16
               .

               EU ja Tunisia sopivat parhaillaan uusista strategisista painopisteistä 11. toukokuuta 2017 pidetyn EU–Tunisia-assosiaationeuvoston kokouksen jälkitoimena. Kokouksessa molemmat osapuolet korostivat turvallisuusalalla ja terrorismin torjunnan alalla tehdyn kahdenvälisen yhteistyön edistymistä. Ne totesivat tyytyväisinä, että turvallisuustilanne Tunisiassa on merkittävästi parantunut erityisesti kansallisten turvallisuusjoukkojen toiminnan ansiosta.

               Turvallisuusasioita koskevan korkean tason vuoropuhelun toisessa istunnossa Brysselissä 19. tammikuuta 2017 molemmat osapuolet ilmaisivat halunsa tiivistää yhteistyötä tällä alalla ja edistää samalla oikeusvaltioperiaatteen, ihmisoikeuksien ja perusvapauksien täysimääräistä kunnioittamista.
                  17

               Tunisian kanssa on jo aloitettu terrorismin torjuntaa ja turvallisuusasioita koskeva vuoropuhelu, ja lainvalvontayhteistyötä koskevassa toimintasuunnitelmassa viitataan tulevaan Europolin kanssa tehtävään yhteistyösopimukseen. Yhteistyö Europolin ja Tunisian viranomaisten välillä mainitaan 19. tammikuuta pidetyn kokouksen päätelmissä yhtenä EU:n ja Tunisian yhteistyön painopisteistä.

               Operatiiviset tarpeet

               Yhteistyö Tunisian kanssa on tarpeen vakavaa ja järjestäytynyttä rikollisuutta koskevan EU:n uhkakuva-arvion (SOCTA 2017
                  18
               ) ja vuoden 2017 TE-SAT-selvityksen
                  19
               , edellä esitettyjen tietojen sekä mm. Europolin sisäisen asiantuntijatiedon perusteella erityisesti seuraavien rikosilmiöiden torjumiseksi:

               Terrorismi: Terroristiryhmät, jotka toimivat Tunisian alueella ja yli rajojen (myös Libyassa ja Sahelin alueella), ovat uhka sekä Tunisialle että EU:lle, sillä kumpaankin on kohdistunut terrori-iskuja.

               Sen lisäksi, että olisi parannettava uhkakuvaa ja uusien suuntauksien tunnistamista, tiiviimpi yhteistyö, johon kuuluu myös henkilötietojen vaihto, on tarpeen, jotta voidaan puuttua terrorismiin syyllistyvien vierastaistelijoiden ilmiöön (mukaan lukien epäillyt, joilla on kaksoiskansalaisuus tai laillinen oleskeluoikeus) ja mahdollistaa se, että terrorismitarkoituksessa matkustaminen (myös mahdollinen soluttautuminen muuttovirtoihin), internetin käyttö terroristisiin tarkoituksiin sekä terrorismin rahoitus ja sen yhteydet järjestäytyneeseen rikollisuuteen voidaan tuloksellisesti paljastaa ja että näitä ilmiöitä voidaan ehkäistä ja nostaa niiden perusteella syytteitä.

               Ampuma-aseiden salakuljetus on lisääntynyt tällä alueella jyrkästi Libyan pitkittyneiden konfliktien seurauksena. Libyasta ja Sahelin alueelta Tunisiaan ja sieltä eteenpäin johtavat salakuljetusreitit ovat vakava ongelma.

               EU ja Tunisia ovat sopineet yhteistyöstä ampuma-aseiden alalla ja laatineet työohjelman, joka koskee muun muassa koulutusta ja valmiuksien kehittämistä. Yhteistyön lisääntyessä tietojen jakamisen ja niistä seuraavien tutkintatoimien tarve kasvaa entisestään.

               Huumekauppa: Lähi-itä ja Pohjois-Afrikka on merkittävä huumeiden lähtö-, kauttakulku- ja käyttöalue. Koska alueen pohjoispuolella on vakaa asiakaspohja ja eteläpuolella Sahelin salakuljetusreitit, minkä lisäksi sen poikki idästä länteen kulkee heroiinireitti, alue sekä edistää laittomien huumausaineiden väärinkäyttöä ja tuotantoa että kärsii siitä johtuvista ongelmista.

               Tunisia näyttäisi myös olevan Latinalaisesta Amerikasta Eurooppaan tuotavan kokaiinin merkittävä kauttakulkumaa. Se on ilmoittanut takavarikoineensa ennennäkemättömän suuria määriä Etelä-Amerikasta peräisin olevaa kokaiinia ja näyttäisi olevan sekä kokaiinin kauttakulku- että kohdemaa. Vuonna 2016 Tunisiaan perustettiin EU:n rahoittaman kokaiinireitin katkaisuohjelman (AIRCOP-hanke) varoilla yhteinen lentoasemavalvonnan toimintaryhmistä vastaava viranomainen (Joint Airport Interdiction Task Force Legal Authority, JAITF).

               Järjestäytynyt laittoman maahantulon järjestäminen lisääntyi merkittävästi vuonna 2017. Järjestäytyneisiin salakuljetusverkostoihin turvautuivat erityisesti Tunisian kansalaiset päästäkseen laittomasti EU:n alueelle. Tunisian viranomaiset ovat jossain määrin onnistuneet torjumaan tätä lisääntynyttä uhkaa, mutta Europolin tarjoama täydentävä asiantuntija-apu parantaisi niiden valmiuksia ja tietojen jakamista. Yhteistyö Tunisian viranomaisten kanssa edistäisi myös puuttumista asiakirjojen väärentämiseen, joka on laittoman maahantulon järjestämiseen liittyvä rikollisuuden ala.

               2.SUOSITUKSEEN LIITTYVÄT OIKEUDELLISET NÄKÖKOHDAT

               Euroopan unionin lainvalvontayhteistyövirastosta (Europol) annetussa asetuksessa (EU) 2016/794 vahvistetaan Europolin toimintaa säätelevä oikeudellinen kehys, johon kuuluvat erityisesti viraston tavoitteet, tehtävät, toimivaltuudet, tietosuojatakeet ja yhteistyöjärjestelyt ulkoisten kumppanien kanssa.

               Tämä suositus on yhdenmukainen Europol-asetuksen säännösten kanssa.

               Tämän suosituksen tarkoituksena on saada neuvoston lupa siihen, että komissio voi neuvotella tulevan sopimuksen EU:n puolesta. Oikeusperusta, jonka nojalla neuvosto voi antaa luvan neuvottelujen aloittamiseen, on SEUT-sopimuksen 218 artiklan 3 ja 4 kohta.

               SEUT-sopimuksen 218 artiklan nojalla komissio nimitetään unionin neuvottelijaksi neuvottelemaan Euroopan unionin ja Tunisian välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja Tunisian toimivaltaisten viranomaisten välillä vakavan rikollisuuden ja terrorismin torjumiseksi.

               Suositus

               NEUVOSTON PÄÄTÖS

               valtuutuksesta aloittaa neuvottelut Euroopan unionin ja Tunisian välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Tunisian toimivaltaisten viranomaisten välillä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 3 kohdan ja 4 artiklan,

               ottaa huomioon Euroopan komission suosituksen,

               sekä katsoo seuraavaa:

               (1)Euroopan parlamentin ja neuvoston asetus (EU) 2016/794
                  20
                annettiin 11 päivänä toukokuuta 2016, ja sitä sovelletaan 1 päivästä toukokuuta 2017.

               (2)Asetuksessa ja erityisesti sen 25 artiklassa vahvistetaan säännöt, jotka koskevat henkilötietojen siirtoa Euroopan lainvalvontayhteistyövirastosta (Europol) kolmansiin maihin ja kansanvälisille järjestöille. Europol voi siirtää henkilötietoja kolmannen maan viranomaiselle sellaisen kansainvälisen sopimuksen perusteella, joka on tehty unionin ja kyseisen kolmannen maan välillä SEUT-sopimuksen 218 artiklan nojalla ja jossa annetaan riittävät yksityisyydensuojaa, perusoikeuksia ja yksilön vapauksia koskevat takeet.

               (3)Olisi aloitettava neuvottelut tällaisen sopimuksen tekemiseksi Euroopan unionin ja Tunisian välillä.

               (4)Sopimuksessa olisi kunnioitettava perusoikeuksia ja noudatettava Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Sopimusta olisi sovellettava näiden oikeuksien ja periaatteiden mukaisesti,

               ON HYVÄKSYNYT TÄMÄN PÄÄTÖKSEN:

               1 artikla

               Valtuutetaan komissio neuvottelemaan unionin puolesta Euroopan unionin ja Tunisian välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Tunisian toimivaltaisten viranomaisten välillä.

               2 artikla

               Neuvotteluohjeet ovat tämän päätöksen liitteenä.

               3 artikla

               Neuvottelut käydään kuullen [neuvosto lisää erityiskomitean nimen].

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Asetus (EU) 2016/794, annettu 11 päivänä toukokuuta 2016, EUVL L 135, 24.5.2016, s. 53.

                     (2)

                        Europol voi, siltä osin kuin se on tarpeen sen tehtävien suorittamiseksi, luoda ja pitää yllä yhteistyösuhteita ulkopuolisten kumppanien kanssa sopimalla työskentelytavoista ja hallinnollisista järjestelyistä, jotka eivät itsessään voi muodostaa oikeusperustaa henkilötietojen vaihdolle.

                     (3)

                        COM(2015) 185 final.

                     (4)

                        Neuvoston asiakirja 10384/17, 19.6.2017.

                     (5)

                        Jaettu näkemys, yhteinen toiminta: vahvempi Eurooppa – Euroopan unionin ulko- ja turvallisuuspoliittinen globaalistrategia
                  http://europa.eu/globalstrategy/en

                     (6)

                        COM(2017) 608 final.

                     (7)

                        Europol Strategy 2016–2020, Europolin hallintoneuvosto hyväksynyt 1.12.2015,
                  https://www.europol.europa.eu/publications-documents/europol-strategy-2016-2020
                  .

                     (8)

                        Europol External Strategy 2017–2020, Europolin hallintoneuvosto hyväksynyt 13.12.2016, EDOC#865852v3.

                     (9)

                        Europolin mukaan järjestäytyneen rikollisuuden lajeja tällä alueella ovat mm. laiton asekauppa, huumekauppa ja talousrikokset, kuten rahanpesu, sekä kyberrikollisuus.

                     (10)

                        Useita tähän liittyviä aloitteita on otettu osaksi ampuma-aseita koskevaa painopistettä paitsi vakavaa ja järjestäytynyttä rikollisuutta koskevan EU:n toimintapoliittisen syklin puitteissa myös Euroopan parlamentille ja neuvostolle osoitetussa komission tiedonannossa Euroopan turvallisuusagendan täytäntöönpano: EU:n toimintasuunnitelma ampuma-aseiden ja räjähteiden laittoman kaupan ja käytön torjumiseksi, COM(2015) 624, 2.12.2015.

                     (11)

                        Nämä edistysaskeleet täydentävät kehitystä, joka todettiin jo silloin kun Euroopan naapuruuspolitiikka otettiin käyttöön vuonna 2003 (hyvä hallintotapa, demokratia, oikeusvaltioperiaate ja ihmisoikeudet). https://ec.europa.eu/neighbourhood-enlargement/neighbourhood/overview_en.

                     (12)

                        Euroopan ulkosuhdehallinto: Relations Tunisie-Union européenne: Un partenariat privilégié. Toimintaohjelma 2013–2017.
                  https://eeas.europa.eu/delegations/tunisia/documents/press_corner/plan_action_tunisie_ue_2013_2017_fr.pdf
                  .

                     (13)

                        Neuvoston päätelmät 17.10.2016 (asiakirja 13056/16).

                     (14)

                        EU:lta enemmän tukea Tunisialle, JOIN(2016) 47 final.

                     (15)

                        Tunisia perusti joulukuussa 2016 vaihtoehtoista viestintää ja väkivaltaisten ääriliikkeiden torjuntaa käsittelevän ministeriöiden välisen foorumin.

                     (16)

                        Radikalisoitumisen torjunnan EU-verkosto (RAN) kokoaa yhteen radikalisoitumisen ehkäisemiseen erikoistuneita toimijoita kaikkialta Euroopasta. Se järjesti Tunisiassa radikalisoitumista käsittelevän seminaarin joulukuussa 2016.

                     (17)

                  https://eeas.europa.eu/headquarters/headquarters-homepage/19207/second-high-level-political-dialogue-security-and-counter-terrorism-european-union-and-tunisia_en

                     (18)

                  https://www.europol.europa.eu/socta/2017
                   /

                     (19)

                  https://www.europol.europa.eu/sites/default/files/documents/tesat2017.pdf

                     (20)

                        Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).

    ---documentbreak---

               EUROOPAN KOMISSIO
            Bryssel20.12.2017
            COM(2017) 807 final
            LIITE
            asiakirjaan
            Suositus NEUVOSTON PÄÄTÖS
            valtuutuksesta aloittaa neuvottelut Euroopan unionin ja Tunisian välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Tunisian toimivaltaisten viranomaisten välillä

               LIITE

               Ohjeet sopimuksen neuvottelemiseksi Euroopan unionin ja Tunisian välillä henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Tunisian toimivaltaisten viranomaisten välillä

               Komission olisi pyrittävä saavuttamaan neuvotteluissa jäljempänä esitetyt tavoitteet.

               (1)Sopimuksen on tarkoitus muodostaa oikeusperusta henkilötietojen siirtämiselle Europolin ja Tunisian toimivaltaisten viranomaisten välillä, jotta voidaan tukea ja lujittaa Tunisian ja jäsenvaltioiden toimivaltaisten viranomaisten toimintaa sekä niiden keskinäistä yhteistyötä vakavan kansainvälisen rikollisuuden ja terrorismin ehkäisemisessä ja torjunnassa ja varmistaa samalla asianmukaiset yksityisyydensuojaa, henkilötietoja, perusoikeuksia ja yksilön vapauksia koskevat suojatoimet.

               (2)Tarkoituksen rajaamisen takaamiseksi sopimukseen perustuva yhteistyö voi kattaa ainoastaan asetuksen 2016/794 3 artiklassa tarkoitetut Europolin toimivallan piiriin kuuluvat rikokset ja liitännäisrikokset, jäljempänä yhdessä ’rikokset’. Yhteistyön avulla olisi pyrittävä puuttumaan erityisesti terrorismiin ja ehkäisemään radikalisoitumista sekä hajottamaan erityisesti laitonta asekauppaa, huumekauppaa ja siirtolaisten salakuljetusta harjoittavia järjestäytyneitä rikollisryhmiä ja torjumaan kyberrikollisuutta.

               (3)Sopimuksessa on esitettävä selkeästi ja täsmällisesti Europolin ja Tunisian toimivaltaisten viranomaisten välisessä henkilötietojen vaihdossa tarvittavat suoja- ja valvontatoimet, jotka liittyvät henkilötietojen suojaan, perusoikeuksiin ja yksilöiden oikeuksiin kansalaisuudesta ja asuinpaikasta riippumatta.

               Erityisesti on otettava huomioon seuraavat seikat:

               (a)Tarkoitukset, joita varten osapuolet käsittelevät henkilötietoja sopimuksen nojalla, on esitettävä selkeästi ja täsmällisesti, eivätkä ne saa olla laajemmat kuin on tarpeen yksittäistapauksissa terrorismin ja sopimuksessa tarkoitettujen rikosten ehkäisemistä ja torjuntaa varten.

               (b)Henkilötietoja, joita Europol siirtää sopimuksen mukaisesti, on käsiteltävä asianmukaisesti ja lainmukaisesti ja ainoastaan niitä tarkoituksia varten, joiden vuoksi ne on siirretty. Sopimuksessa on määrättävä, että siirtäessään tietoja Europol voi ilmoittaa tietoihin pääsyä tai niiden käyttöä koskevista mahdollisista rajoituksista, mukaan lukien tietojen siirto, poistaminen tai tuhoaminen. Henkilötietojen olisi oltava asianmukaisia ja olennaisia ja rajoitettuja siihen, mikä on välttämätöntä suhteessa tähän tarkoitukseen. Tietojen on oltava täsmällisiä ja päivitettyjä. Tietoja pitäisi säilyttää ainoastaan niin kauan kuin se on tarpeen niitä tarkoituksia varten, joita varten ne on siirretty.

               (c)Rotua tai etnistä alkuperää, poliittisia mielipiteitä, uskonnollista tai filosofista vakaumusta taikka ammattiliittoon kuulumista ilmentävien henkilötietojen sekä geneettisten tietojen tai henkilön terveyteen tai seksuaaliseen käyttäytymiseen liittyvien tietojen siirtäminen Europolin toimesta on kielletty, paitsi jos se on ehdottoman tarpeellista ja oikeasuhteista yksittäistapauksissa sopimuksessa tarkoitettujen rikosten ehkäisyä tai torjuntaa varten ja asianmukaisia suojatoimia sovelletaan. Sopimuksessa olisi myös määrättävä erityisistä suojatoimista, joita sovelletaan rikoksen uhrien, todistajien tai muiden henkilöiden, jotka voivat antaa tietoja rikoksista, sekä alaikäisten henkilöiden henkilötietojen siirtämiseen.

               (d)Sopimuksessa on määrättävä henkilötietojen käsittelyyn liittyvistä yksilöiden täytäntöönpanokelpoisista oikeuksista vahvistamalla säännöt, jotka koskevat yksilön tiedonsaantioikeutta sekä oikeutta oikaista ja poistaa tiedot, mukaan lukien erityiset perusteet, joiden nojalla voidaan sallia näiden oikeuksien välttämättömät ja oikeasuhteiset rajoitukset. Sopimuksessa on myös varmistettava, että jokaisella, jonka henkilötietoja käsitellään sopimuksen nojalla, on täytäntöönpanokelpoinen oikeus tehokkaisiin hallinnollisiin ja oikeudellisiin muutoksenhakukeinoihin, joilla taataan tehokkaat oikeussuojakeinot.

               (e)Sopimuksessa on vahvistettava säännöt, jotka koskevat henkilötietojen säilyttämistä ja säilyttämistarpeen uudelleentarkastelua, tietojen oikaisemista ja poistamista sekä lokitietoja ja dokumentaatiota koskevaa kirjanpitoa ja yksilöille annettavia tietoja. Siinä olisi myös määrättävä henkilötietojen automaattiseen käsittelyyn sovellettavista suojatoimista.

               (f)Sopimuksessa on vahvistettava kriteerit, joiden perusteella määritellään tietolähteen luotettavuus ja tietojen paikkansapitävyys.

               (g)Sopimukseen on sisällytettävä velvollisuus varmistaa, että henkilötiedot ovat turvassa, tarvittavien teknisten ja organisatoristen toimenpiteiden avulla ja antamalla pääsy henkilötietoihin ainoastaan valtuutetuille henkilöille. Sopimukseen on sisällytettävä myös velvollisuus ilmoittaa sopimuksen nojalla siirrettyihin tietoihin vaikuttavista henkilötietojen tietoturvaloukkauksista.

               (h)Tietojen siirtäminen edelleen Tunisian toimivaltaisilta viranomaisilta muille Tunisian viranomaisille on sallittua ainoastaan sopimuksessa määriteltyjä tarkoituksia varten ja edellyttäen, että asianmukaisia edellytyksiä ja suojatoimia noudatetaan.

               (i)Edellä h alakohdassa tarkoitettuja edellytyksiä sovelletaan myös siinä tapauksessa, että tietoja siirretään edelleen Tunisian toimivaltaisilta viranomaisilta kolmansien maiden viranomaisille. Tällöin sovelletaan lisävaatimusta, jonka mukaan tällainen tietojen siirtäminen edelleen on sallittua vain sellaisiin kolmansiin maihin, joihin Europol voi siirtää henkilötietoja asetuksen (EU) 2016/794 25 artiklan 1 kohdan nojalla.

               (j)Sopimuksessa on varmistettava, että käytössä on valvontajärjestelmä, jossa henkilötietoja tai vaihdettuja tietoja käyttäviä Tunisian viranomaisia valvoo yksi tai useampi tietosuojasta vastaava riippumaton viranomainen, jolla on tehokkaat tutkinta- ja toimintavaltuudet ja oikeus panna vireille oikeudenkäynti. Näillä riippumattomilla viranomaisilla on oltava erityisesti valtuudet käsitellä yksilöiden valituksia, jotka koskevat heidän henkilötietojensa käyttöä. Henkilötietoja käyttävien viranomaisten on oltava tilivelvollisia sopimuksessa vahvistettujen, henkilötietojen suojaa koskevien sääntöjen noudattamisen suhteen.

               (4)Sopimuksessa on määrättävä sen tulkintaa ja soveltamista koskevasta tuloksellisesta riitojenratkaisumekanismista, jotta voidaan varmistaa, että osapuolet noudattavat yhteisesti sovittuja sääntöjä.

               (5)Sopimuksessa on oltava määräys, joka koskee sen voimaantuloa ja voimassaoloa, ja määräys, jonka nojalla osapuoli voi irtisanoa sopimuksen tai keskeyttää sen soveltamisen.

               (6)Sopimukseen voidaan tarvittaessa sisällyttää lauseke, joka koskee sen alueellista soveltamista.

               (7)Sopimukseen voidaan sisällyttää määräyksiä, jotka koskevat sopimuksen täytäntöönpanon seurantaa ja säännöllistä arviointia.

               (8)Sopimus on yhtä todistusvoimainen bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja siinä on oltava tätä koskeva kielilauseke.


               EUROOPAN KOMISSIO
            Bryssel 19.3.2018
            COM(2018) 138 final
            Suositus
            NEUVOSTON PÄÄTÖS
            luvan antamisesta maailmanlaajuista ympäristösopimusta koskevien neuvottelujen aloittamiseen

               PERUSTELUT

               1.SUOSITUKSEN TAUSTA

               Kansainvälinen oikeudellisten asiantuntijoiden ryhmä on käynnistänyt Ranskan hallituksen tuella aloitteen uuden kansainvälisen ympäristölainsäädännön välineen kehittämiseksi. Välineellä pyritään täydentämään kansainvälistä ympäristölainsäädäntöä ja parantamaan sen johdonmukaisuutta sekä helpottamaan kansainvälisestä lainsäädännöstä aiheutuvien nykyisten velvoitteiden täytäntöönpanoa. Nk. maailmanlaajuisen ympäristösopimuksen, jäljempänä ’ympäristösopimus’, luonnos esitettiin 24. kesäkuuta 2017 Sorbonnen yliopistossa Pariisissa. Tilaisuudessa Ranskan tasavallan presidentti sitoutui esittelemään ympäristösopimusaloitteen Yhdistyneiden kansakuntien yleiskokoukselle, ja aloite esiteltiinkin 19. syyskuuta 2017 YK:n yleiskokouksen 72. istunnon ministeriviikon yhteydessä.

                  Ympäristösopimuksen ehdottajien mukaan sen tärkeimpinä tavoitteina on

               ·sisällyttää oikeudellisesti sitovaan sopimukseen yleismaailmallisiin poliittisiin julistuksiin jo sisältyvät ympäristölainsäädännön perusperiaatteet, jotta ne olisivat kansainvälisissä tuomioistuimissa täytäntöönpanokelpoisia;

               ·tehdä yleismaailmallisia niistä oikeudellisesti sitovien sopimusten tärkeimmistä määräyksistä, jotka eivät ole yleismaailmallisia;

               ·lisätä uusien haasteiden vuoksi uusia periaatteita – lakimiesten valmistelema tekstiluonnos sisältää muun muassa periaatteen, jonka mukaan aikaan saatua edistystä ei saa purkaa, sekä sinnikkyyden periaatteen ja ympäristönsuojeluvelvoitteen.

                  [Saatettava ajan tasalle, kun päätöslauselma on virallisesti toimitettu ja/tai hyväksytty] Ranskan johtama ad hoc -maaryhmä laati 19. syyskuuta 2017 New Yorkissa pidetyn kokouksen jälkeen menettelyä koskevan päätöslauselman luonnoksen yleiskokouksen hyväksyttäväksi. Päätöslauselmaluonnos asetettiin sähköisesti kaikkien sen tukijoiden saataville 20. joulukuuta 2017 [ja esitettiin virallisesti yleiskokoukselle [lisätään päivämäärä] 2018]. Ehdottajat pyrkivät siihen, että päätöslauselma hyväksyttäisiin maaliskuussa 2018, jotta ympäristösopimusta koskevat viralliset neuvottelut voivat alkaa keväällä 2018. Päätöslauselmalla, josta käydään vielä epävirallisia keskusteluja New Yorkissa ja jota ei ole vielä virallisesti toimitettu, yleiskokous

               ·päättäisi kehittää kansainvälisen oikeudellisen välineen, eli ”maailmanlaajuisen ympäristösopimuksen”, jolla pyritään täydentämään kansainvälistä ympäristölainsäädäntöä ja parantamaan sen johdonmukaisuutta sekä helpottamaan kansainvälisestä ympäristölainsäädännöstä aiheutuvien voimassa olevien velvoitteiden täytäntöönpanoa;

               ·päättäisi ennen kansainvälisen hallitustenvälisen konferenssin järjestämistä perustaa avoimen hallitustenvälisen työryhmän, jossa neuvotellaan maailmanlaajuisesta ympäristösopimuksesta ja joka kokoontuisi New Yorkissa vuodesta 2018 mieluiten vuoteen 2020;

               ·pyytäisi yleiskokouksen puheenjohtajaa nimeämään kaksi välittäjää johtamaan työryhmän kuulemisia ja neuvotteluja siten, että työtä koordinoidaan jäsenvaltioiden, alueellisten ryhmien ja kaikkien asiaankuuluvien sidosryhmien kanssa ja niitä kuullaan säännöllisesti;

               ·päättäisi, että ensimmäisessä kokouksessaan työryhmä tarkastelisi kysymyksiä, jotka liittyvät työn järjestämiseen ryhmän jäsenten kesken;

               ·pyytäisi pääsihteeriä järjestämään Yhdistyneiden kansakuntien ympäristöohjelmalta (UNEP) työryhmän työtä varten tukea, sihteeristöpalveluja sekä olennaiset taustatiedot ja asiaankuuluvat asiakirjat;

               ·pyytäisi UNEPilta useiden sidosryhmien kuulemisissa tarvittavan avun, jotta voidaan kerätä maailmanlaajuisen ympäristösopimuksen keskeisiä osia koskevia kannanottoja;

               ·suosittelisi, että avoin hallitustenvälinen työryhmä saattaa työnsä päätökseen viimeistään vuonna 2020.

                  Ympäristösopimuksen ehdottajat ovat painottaneet, ettei oikeudellisten asiantuntijoiden valmistelemaa työtä pidetä ensimmäisenä luonnoksena.

                  Ranskan valtuuskunta on tiedottanut Euroopan unionin neuvostolle ja Euroopan komissiolle tästä aloitteesta Kansainvälisten ympäristöasioiden työryhmän (WPIEI-Global) kokousten yhteydessä syyskuusta 2017 alkaen.

               2.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

                   Koska aloitteesta tiedetään vain sen yleistavoitteet eikä oikeudellisten asiantuntijoiden tekstiluonnoksella ole virallista asemaa, toistaiseksi olisi vain vähäistä hyötyä aloitetta koskevan kuulemisen järjestämisestä. Sidosryhmille selitettiin 15. helmikuuta 2018 julkaistussa etenemissuunnitelmassa, miksi tällaista suositusta neuvoston päätökseksi oltiin laatimassa ja mihin sillä pyrittiin. Sidosryhmillä on ollut tilaisuus antaa palautetta neljän viikon ajan etenemissuunnitelman julkaisemisen jälkeen. Kansalaisia ja sidosryhmiä kuullaan, kun yleiskokous on virallisesti käynnistänyt prosessin. Kaikkia tarkoituksenmukaisia kuulemiskeinoja tullaan käyttämään, kunhan uusi kansainvälinen väline ensin muotoutuu Yhdistyneiden Kansakuntien työryhmässä. Asiaankuuluvia sidosryhmiä ovat jäsenvaltioiden hallintojen edustajat, kansalaisjärjestöt, EU:n kansalaiset ja suuri yleisö sekä neuvotteluprosessin kehittymisestä riippuen mahdollisesti muut sidosryhmät.

                  Aloitteesta ei myöskään ole vielä tehty vaikutustenarviointia, koska neuvottelujen täsmällistä laajuutta ja sisältöä ei vielä ole määritelty. EU:n osallistumisella neuvotteluihin pyritään varmistamaan, että kansainvälinen väline on mahdollisimman pitkälti asiaankuuluvan EU-lainsäädännön ja muun kansainvälisen lainsäädännön mukainen.

               3.SUOSITUKSEEN LIITTYVÄT OIKEUDELLISET NÄKÖKOHDAT

                  Tämän suosituksen tarkoituksena on saada neuvoston lupa siihen, että komissio voi neuvotella tulevan maailmanlaajuisen ympäristösopimuksen EU:n puolesta. Oikeusperusta, jonka nojalla neuvosto voi antaa luvan neuvottelujen aloittamiseen, on SEUT-sopimuksen 218 artiklan 3 ja 4 kohta.

               Ympäristösopimuksen kohde kuuluisi suurelta osin EU:n politiikkaan ja toimivaltaan, erityisesti ympäristönsuojelun alalla (192 artiklan 1 kohta), eikä neuvotteluja voitaisi EU:n lainsäädännön mukaan käydä ilman, että EU on osallisena.

               Kansainvälisen lainsäädännön ja EU:n lainsäädännön mukaisten ympäristönsuojelua koskevien sääntöjen välinen johdonmukaisuus on säilytettävä, minkä vuoksi on tarpeen ryhtyä SEUT-sopimuksen 216 artiklan 1 kohdassa tarkoitetulla tavalla toimiin EU:n lainsäädännön eheyden suojelemiseksi.

               Suositus

               NEUVOSTON PÄÄTÖS

               luvan antamisesta maailmanlaajuista ympäristösopimusta koskevien neuvottelujen aloittamiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 3 ja 4 kohdan,

               ottaa huomioon Euroopan komission suosituksen,

               sekä katsoo seuraavaa:

               (1)Unioni on osapuolena lukuisissa monenvälisissä ympäristösopimuksissa ja osallistuu niiden tosiasialliseen täytäntöönpanoon sisäisten ja ulkoisten politiikkojensa ja lainsäädäntönsä kautta.

               (2)Yhdistyneiden kansakuntien yleiskokous hyväksyi [järjestetään maaliskuussa 2018 – lisätään toteutuva päivämäärä] maailmanlaajuisen ympäristösopimuksen laatimista kansainvälisen ympäristölainsäädännön täytäntöönpanon vahvistamiseksi koskevan päätöslauselman [tarkistetaan lopullinen nimi ja lisätään viite], jolla perustettiin avoin [hallitustenvälinen] työryhmä neuvottelemaan maailmanlaajuisesta ympäristösopimuksesta, jäljempänä ’ympäristösopimus’, ja päätettiin avoimen [hallitustenvälisen] työryhmän kokoontumisesta vuodesta 2018 alkaen.

               (3)Unionin toimivallasta ympäristön alalla määrätään perussopimuksen 191 artiklassa. Unionin lainsäädännön eheyden suojelemiseksi ja sen varmistamiseksi, että kansainvälisen ja EU:n lainsäädännön ympäristönsuojelua koskevien sääntöjen välinen johdonmukaisuus säilytetään, unionin on tarpeen osallistua ympäristösopimuksesta käytäviin neuvotteluihin.

               (4)Komissiolle olisi sen vuoksi annettava lupa aloittaa neuvottelut unionin puolesta,

               ON TEHNYT TÄMÄN PÄÄTÖKSEN:

               1 artikla

               Komissiolle annetaan lupa neuvotella unionin puolesta maailmanlaajuisesta ympäristösopimuksesta.

               2 artikla

               Neuvotteluohjeet ovat tämän päätöksen liitteenä.

               3 artikla

               Neuvottelut käydään kuullen [neuvosto lisää erityiskomitean nimen].

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

    ---documentbreak---

               EUROOPAN KOMISSIO
            Bryssel19.3.2018
            COM(2018) 138 final
            LIITE
            asiakirjaan
            Suositus NEUVOSTON PÄÄTÖKSEKSI
            luvan antamisesta maailmanlaajuista ympäristösopimusta koskevien neuvottelujen aloittamiseen

               LIITE

               Komissio pyrkii maailmanlaajuisesta ympäristösopimuksesta, jäljempänä ’ympäristösopimus’, käytävien neuvottelujen yhteydessä varmistamaan, että

               -
                     ympäristösopimus tuo merkittävää lisäarvoa nykyiseen kansainväliseen ympäristölainsäädäntöön ja helpottaa sen täytäntöönpanoa;

               -
                     ympäristösopimuksen määräykset ovat johdonmukaiset unionin asiaankuuluvan lainsäädännön kanssa ja sellaisten asiaankuuluvien monenvälisten sopimusten kanssa, joiden osapuolena unioni on;

               -
                     avoimen [hallitustenvälisen] työryhmän työskentelytavat sallivat unionin osallistua sen toimintaan;

               -
                     ympäristösopimukseen sisältyvät asianmukaiset määräykset, jotka mahdollistavat sen, että unionista voi tulla ympäristösopimuksen osapuoli ja että unioni voi osallistua täysimääräisesti kaikkiin ympäristösopimuksen täytäntöönpanemiseksi luotaviin mekanismeihin.

               Komissio varmistaa, että neuvottelut käydään kuullen [neuvosto lisää erityiskomitean nimen]. Komissio raportoi neuvostolle säännöllisesti neuvottelujen tuloksista.


               EUROOPAN KOMISSIO
            Bryssel 21.3.2018
            COM(2018) 151 final
            Suositus
            NEUVOSTON PÄÄTÖS
            komission valtuuttamisesta aloittamaan Euroopan unionin puolesta Marokon kuningaskunnan kanssa käytävät neuvottelut kalastuskumppanuussopimuksen muuttamisesta ja pöytäkirjan tekemisestä

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Komissio ehdottaa neuvottelujen käymistä Euroopan yhteisön ja Marokon kuningaskunnan välisen kalastuskumppanuussopimuksen muutoksesta sekä sopimuksen täytäntöönpanemiseksi sellaisen pöytäkirjan tekemistä, joka vastaa unionin laivaston tarpeita ja on yhteisestä kalastuspolitiikasta annetun asetuksen (EU) N:o 1380/2013 ja yhteisen kalastuspolitiikan ulkoista ulottuvuutta koskevasta komission tiedonannosta 19. maaliskuuta 2012 annettujen neuvoston päätelmien mukainen.

               Tämä ehdotus perustuu Euroopan unionin tuomioistuimen asiassa C-266/16 (Western Sahara Campaign UK) 27. helmikuuta 2018 antamaan tuomioon, jossa tuomioistuin katsoo, etteivät Länsi-Saharan alueen lähivedet ole osa kalastussopimuksessa tarkoitettua kalastusaluetta.

               •Yhdenmukaisuus muiden alaa koskevien politiikkojen säännösten kanssa

               Euroopan unionin ja Marokon kuningaskunnan nykyinen kalastuskumppanuussopimus tuli voimaan 28. helmikuuta 2007
                  1
               . Sopimus pantiin täytäntöön kahdella peräkkäin tehdyllä pöytäkirjalla, joissa määrättiin pelagisia ja pohjakalalajeja pyytävien unionin alusten pääsystä Marokon kalastusalueelle 14. joulukuuta 2011 asti. Tuona päivänä päättyi toisen täytäntöönpanopöytäkirjan voimassaolo, koska Euroopan parlamentti ei antanut hyväksyntäänsä sen tekemiselle. Euroopan parlamentti asetti kyseenalaiseksi ehdotetun välineen kestävyyden, kustannustehokkuuden ja kansainvälisen lainmukaisuuden. Kolmas pöytäkirja, jossa otettiin huomioon Euroopan parlamentin esittämät huolenaiheet, tehtiin vuonna 2014
                  2
               , ja sen voimassaolo päättyy 14. heinäkuuta 2018.

               Marokon kanssa tehdyn kalastuskumppanuussopimuksen nojalla kaikkiaan 11 jäsenvaltion alukset voivat harjoittaa toimintaa kuudessa eri kalastusluokassa, jotka kattavat pienten pelagisten lajien, pohjakalalajien ja laajasti vaeltavien lajien pyynnin. Marokon kalastusalue muodostaa pienten pelagisten lajien C-kannan
                  3
                esiintymisalueen pohjoisen rajan. Kyseinen alue ulottuu läpi Mauritanian, Senegalin ja Guinea-Bissaun vesialueiden, jotka kaikki sisältyvät kahdenvälisten kestävää kalastusta koskevien kumppanuussopimusten (kalastuskumppanuussopimusten) verkostoon.

               Kalastuskumppanuussopimuksilla tuetaan yhteisen kalastuspolitiikan tavoitteiden edistämistä kansainvälisellä tasolla ja varmistetaan, että unionin vesien ulkopuolella harjoitettava unionin kalastustoiminta perustuu samoihin periaatteisiin ja vaatimuksiin kuin unionin oikeuden nojalla sovelletaan. Lisäksi kalastuskumppanuussopimukset vahvistavat Euroopan unionin asemaa kansainvälisissä ja alueellisissa kalastusjärjestöissä, erityisesti Kansainvälisessä Atlantin tonnikalojen suojelukomissiossa (ICCAT). Kestävää kalastusta koskevat kumppanuussopimukset perustuvat parhaaseen saatavilla olevaan tieteelliseen tietoon, ja ne auttavat parantamaan kansainvälisten toimenpiteiden noudattamista, mukaan lukien laittoman, ilmoittamattoman ja sääntelemättömän kalastuksen (LIS-kalastus) torjunta.

               Erityistä huomiota kiinnitetään Marokolle kestävän kalastuksenhoidon tukemiseksi myönnettävän taloudellisen korvauksen täytäntöönpanoon, ottaen erityisesti huomioon Euroopan tilintarkastustuomioistuimen vuoden 2015 erityiskertomuksessa nro 11 esitetyt kalastuskumppanuussopimuksia koskevat suositukset.

               •Yhdenmukaisuus unionin muiden politiikkojen kanssa

               Kestävää kalastusta koskevasta kumppanuussopimuksesta ja pöytäkirjasta Marokon kuningaskunnan kanssa käytävät neuvottelut ovat naapurimaita koskevan EU:n ulkoisen toiminnan sekä demokratian periaatteiden ja ihmisoikeuksien kunnioittamiseen liittyvien unionin tavoitteiden mukaiset.

               Edellä mainitun, Euroopan unionin tuomioistuimen tuomion perusteella on tarpeen selventää sopimuksen maantieteellistä soveltamisalaa.

               EU:n kanta on, että on mahdollista ulottaa Marokon kanssa tehdyt kahdenväliset sopimukset koskemaan myös Länsi-Saharaa tietyin edellytyksin.  On kuitenkin selvää, että kaikki järjestelyt ovat vain väliaikaisia niin kauan kuin konfliktiin ei ole saatu aikaan ratkaisua Yhdistyneiden Kansakuntien puitteissa ja asiaa koskevien YK:n turvallisuusneuvoston päätöslauselmien mukaisesti.

               Neuvottelut käydään kuullen koko prosessin ajan kaikkia asianomaisia komission yksiköitä, Euroopan ulkosuhdehallintoa sekä toimivaltaista EU:n edustustoa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Päätöksen oikeusperusta on Euroopan unionin toiminnasta tehdyn sopimuksen (SEUT) 218 artikla, joka sisältyy sopimuksen viidennen osan (unionin ulkoinen toiminta) V osastoon (kansainväliset sopimukset) ja jossa määrätään EU:n ja kolmansien maiden välisten sopimusten neuvottelemisessa ja tekemisessä noudatettavasta menettelystä.

               •Toissijaisuusperiaate (jaetun toimivallan osalta)

               Ei sovelleta, yksinomainen toimivalta.

               •Suhteellisuusperiaate

               Päätös on oikeassa suhteessa toivottuun tavoitteeseen.

               •Toimintatavan valinta

               Toimintatapa on SEUT-sopimuksen 218 artiklan 3 kohdan ja 218 artiklan 4 kohdan mukainen.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Voimassa olevan lainsäädännön jälkiarvioinnit/toimivuustarkastukset

               Komissio toteutti vuonna 2017 Marokon kuningaskunnan kanssa tehdyn kalastuskumppanuussopimuksen pöytäkirjan jälkiarvioinnin sekä sen mahdollista uusimista koskevan ennakkoarvioinnin. Arvioinnin päätelmät esitetään erillisessä valmisteluasiakirjassa
                  4
               .

               Arviointiraportissa todettiin, että EU:n laivastot ovat erittäin kiinnostuneita jatkamaan kalastusta Marokon alueella. Uusimalla pöytäkirja voidaan myös tehostaa seurantaa, valvontaa ja tarkkailua ja parantaa kalastuksen hallintaa alueella. Arvioinnin mukaan ja ottaen huomioon pöytäkirjan mukaisesti suoritettavan taloudellisen korvauksen suuruus, pöytäkirjan uusiminen hyödyttäisi myös Marokkoa, koska sillä voitaisiin edistää Marokon kalatalousalan kehittämistä koskevaa Halieutis-strategiaa. Marokko on ilmaissut olevansa kiinnostunut aloittamaan EU:n kanssa neuvottelut pöytäkirjan uusimisesta.

               •Sidosryhmien kuuleminen

               Arvioinnin yhteydessä kuultiin asianomaisia sidosryhmiä, kuten kalastusalan edustajia ja kansalaisyhteiskunnan organisaatioita. Kuulemisia järjestettiin erityisesti aavanmeren ja pitkän matkan laivastojen neuvoa-antavan toimikunnan puitteissa.

               •Asiantuntijatiedon keruu ja käyttö

               Ei sovelleta

               •Vaikutustenarviointi

               Ei sovelleta

               •Sääntelyn toimivuus ja yksinkertaistaminen

               Ei sovelleta

               •Perusoikeudet

               Ehdotetuissa päätöksen liitteenä olevissa neuvotteluohjeissa suositetaan, että annetaan valtuutus aloittaa neuvottelut ja sisällytetään mukaan ihmisoikeuksia ja demokratian periaatteita koskeva lauseke, jonka rikkominen voi johtaa sopimuksen ja pöytäkirjan soveltamisen keskeyttämiseen.

               4.TALOUSARVIOVAIKUTUKSET

               Uuden pöytäkirjan talousarviovaikutuksiin kuuluu Marokon kuningaskunnalle suoritettava taloudellinen korvaus. Sitä vastaavat talousarviomäärärahat (maksusitoumus- ja maksumäärärahat) on otettava vuosittain kestävää kalastusta koskevien kumppanuussopimusten budjettikohtaan (11 03 01) monivuotista rahoituskehystä 2014–2020 koskevan rahoitussuunnittelun mukaisesti. Maksusitoumusten ja maksujen vuotuiset määrät vahvistetaan vuotuisessa talousarviomenettelyssä, mukaan lukien varaus pöytäkirjoille, jotka eivät ole tulleet voimaan vuoden alussa
                  5
               .

               Neuvottelut on tarkoitus saada päätökseen ennen nykyisen pöytäkirjan voimassaolon päättymistä eli viimeistään 14. heinäkuuta 2018.

               5.LISÄTIEDOT

               •Täytäntöönpanosuunnitelmat, seuranta, arviointi ja raportointijärjestelyt

               Neuvottelut on tarkoitus aloittaa vuoden 2018 ensimmäisen neljänneksen aikana.

               •Ehdotukseen sisältyvien säännösten yksityiskohtaiset selitykset

               Komissio suosittaa, että

               - neuvosto valtuuttaa komission aloittamaan ja käymään neuvottelut Marokon kuningaskunnan kanssa tehdyn kalastuskumppanuussopimuksen muuttamisesta ja pöytäkirjan tekemisestä;

               - komissio nimetään EU:n neuvottelijaksi tässä asiassa;

               - komissio käy neuvottelut erityiskomiteaa kuullen Euroopan unionin toiminnasta tehdyn sopimuksen mukaisesti;

               - neuvosto hyväksyy tämän suosituksen liitteenä olevat neuvotteluohjeet.

               Suositus

               NEUVOSTON PÄÄTÖS

               komission valtuuttamisesta aloittamaan Euroopan unionin puolesta Marokon kuningaskunnan kanssa käytävät neuvottelut kalastuskumppanuussopimuksen muuttamisesta ja pöytäkirjan tekemisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 3 ja 4 kohdan,

               ottaa huomioon komission suosituksen,

               sekä katsoo, että olisi aloitettava neuvottelut Marokon kuningaskunnan kanssa Euroopan yhteisön ja Marokon kuningaskunnan välisen kalastuskumppanuussopimuksen
                  6
                muuttamisesta ja sopimuksen täytäntöönpanopöytäkirjan tekemisestä,

               on tärkeää, että Euroopan unionin ja Marokon kuningaskunnan välille vuosien myötä kehittynyttä kalastusalan kumppanuutta ei horjuteta ja että samalla varmistetaan asianmukaiset takeet ihmisoikeuksien suojelusta ja kestävästä kehityksestä kyseisillä alueilla,

               unioni tukee Yhdistyneiden Kansakuntien ponnisteluja sellaisen molempien osapuolten hyväksyttävissä olevan poliittisen ratkaisun löytämiseksi, jolla Länsi-Saharan väestö saa itsemääräämisoikeuden YK:n peruskirjan periaatteiden ja tavoitteiden mukaisesti,

               ON HYVÄKSYNYT TÄMÄN PÄÄTÖKSEN:

               1 artikla

               1.Komissio valtuutetaan aloittamaan neuvottelut Marokon kuningaskunnan kanssa Euroopan yhteisön ja Marokon kuningaskunnan välisen kalastuskumppanuussopimuksen muuttamisesta ja sopimuksen täytäntöönpanopöytäkirjan tekemisestä.

               2.Komissio johtaa neuvotteluryhmää, johon kuuluu myös unionin ulkoasioiden ja turvallisuuspolitiikan korkea edustaja.

                2 artikla

               Neuvottelut käydään yhteistyössä neuvoston ulkoisen kalastuspolitiikan työryhmän kanssa tämän päätöksen liitteessä esitettyjen neuvoston neuvotteluohjeiden mukaisesti.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 78, 17.3.2007, s. 31.

                     (2)

                        EUVL L 349, 21.12.2013, s. 1.

                     (3)

                        Käytössä olevan tieteellisen luokituksen mukaan.

                     (4)

                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Loppuraportti, syyskuu 2017 (F&S, Poseidon ja Megapesca).

                     (5)

                        Luku 40 (varaus 40 02 41) monivuotisesta rahoituskehyksestä tehdyn toimielinten välisen sopimuksen (2013/C 373/01) mukaisesti.

                     (6)

                        EUVL L 141, 29.5.2006, s. 4.

    ---documentbreak---

               EUROOPAN KOMISSIO
            Bryssel 21.3.2018
            COM(2018) 151 final
            LIITE
            asiakirjaan
            Suositus

               NEUVOSTON PÄÄTÖSkomission valtuuttamisesta aloittamaan Euroopan unionin puolesta Marokon kuningaskunnan kanssa käytävät neuvottelut kalastuskumppanuussopimuksen muuttamisesta ja pöytäkirjan tekemisestä

               LIITE

               Neuvotteluohjeet

               Neuvottelujen tavoitteena on Euroopan yhteisön ja Marokon kuningaskunnan välisen kalastuskumppanuussopimuksen muuttaminen ja sopimuksen pöytäkirjan tekeminen yhteisestä kalastuspolitiikasta annetun asetuksen (EU) N:o 1380/2013 ja yhteisen kalastuspolitiikan ulkoisesta ulottuvuudesta 13. heinäkuuta 2011 annetusta komission tiedonannosta 19. maaliskuuta 2012 annettujen neuvoston päätelmien mukaisesti.

               Jotta uudella pöytäkirjalla edistettäisiin kestävää ja vastuullista kalastusta sekä kansainvälisen oikeuden ehdotonta noudattamista varmistaen samalla EU:n ja Marokon molemminpuoliset hyödyt, komission neuvotteluilla olisi pyrittävä seuraavaan:

               ·Taataan pieniä pelagisia lajeja, pohjakalalajeja ja laajasti vaeltavia lajeja pyytäville EU:n laivaston aluksille pääsy nykyisessä sopimuksessa ja pöytäkirjassa tarkoitetuille vesialueille ja vailla itsehallintoa olevan Länsi-Saharan alueen lähivesille sekä tarvittavat luvat kyseisillä vesialueilla harjoitettavaa kalastusta varten, ja näin muun muassa ylläpidetään EU:n toimijoiden käytettävissä olevaa kestävää kalastusta koskevien kumppanuussopimusten verkostoa.

               ·Tuetaan Yhdistyneiden Kansakuntien pääsihteerin ponnisteluja ratkaisun löytämiseksi sille, että Länsi-Saharan väestö saisi itsemääräämisoikeuden YK:n peruskirjan periaatteiden ja tavoitteiden mukaisesti.

               ·Otetaan huomioon paras käytettävissä oleva tieteellinen tieto sekä asiaa koskevat alueellisten kalastuksenhoitojärjestöjen hyväksymät hoitosuunnitelmat, jotta pystytään varmistamaan kalastustoimien ympäristökestävyys ja edistämään valtamerten hallinnointia kansainvälisessä mittakaavassa. Kalastustoiminta olisi kohdistettava yksinomaan käytettävissä oleviin kalavaroihin ottaen huomioon paikallisen laivaston kalastuskapasiteetti ja kiinnittäen samalla erityistä huomiota siihen, että kyseessä ovat hajallaan olevat tai laajasti vaeltavat kalakannat.

               ·Saadaan EU:n laivastojen käyttöön kohtuullinen ja niiden etujen mukainen osuus ylijäämäisistä kalavaroista silloin, kun nämä kalavarat kiinnostavat myös muita ulkomaisia laivastoja, ja sovelletaan samoja teknisiä edellytyksiä kaikkiin ulkomaisiin laivastoihin.

               ·Varmistetaan, että kalavaroihin pääsy vastaa EU:n laivaston toimintaa alueella, ottaen huomioon tuoreimmat ja parhaat käytettävissä olevat tieteelliset arviot.

               ·Käynnistetään vuoropuhelu alakohtaisen politiikan tehostamiseksi. Tällöin tavoitteena on erityisesti kannustaa toteuttamaan vastuullisen kalastuksen politiikkaa asianomaisen maan kehitystavoitteiden mukaisesti, erityisesti kalastuksen hallinnan, laittoman, ilmoittamattoman ja sääntelemättömän kalastuksen torjunnan, kalastustoiminnan valvonnan, seurannan ja tarkkailun sekä tieteellisen tiedon tuottamisen osalta, sekä parantaa työllisyystilannetta, minkä kautta voidaan muun muassa puuttua maastamuuton syihin.

               ·Sisällytetään pöytäkirjaan lauseke seurauksista, joita sovelletaan ihmisoikeuksia ja demokratian periaatteita loukattaessa.

               ·Sisällytetään pöytäkirjaan lauseke, jonka mukaan EU:n laivastolla on etuuskohteluun perustuva pääsy käytettävissä oleviin ylijäämäisiin kalavaroihin, ja lauseke samojen teknisten edellytysten soveltamisesta kaikkiin ulkomaisiin laivastoihin.

               ·Otetaan käyttöön asianmukaiset menettelyt sen varmistamiseksi, että komissio saa riittävästi tietoa sopimuksen ja pöytäkirjan mukaisten sosioekonomisten hyötyjen maantieteellisestä ja sosiaalisesta jakautumisesta ja voi siten varmistaa, että sekä sopimus että pöytäkirja hyödyttää asianomaista väestöä.

               ·Sisällytetään pöytäkirjaan uudelleentarkastelua koskeva lauseke, jotta voidaan ottaa huomioon molempien osapuolten hyväksyttävissä oleva poliittinen ratkaisu, jolla Länsi-Saharan väestö saa itsemääräämisoikeuden Yhdistyneiden Kansakuntien peruskirjan periaatteiden ja tavoitteiden mukaisesti.

               Lisäksi:

               ·Komissio arvioi allekirjoituksen ajankohtana kestävää kalastusta koskevan kumppanuussopimuksen ja sen pöytäkirjan mahdollisia vaikutuksia kestävään kehitykseen, erityisesti asianomaiselle väestölle koituvien hyötyjen sekä kyseessä olevien alueiden luonnonvarojen hyödyntämisen osalta.

               ·Komission olisi varmistettava, että sen ehdottamana allekirjoitus- ja tekoajankohtana väestö, jota sopimus koskee, on otettu asianmukaisesti mukaan.

               ·Jotta kalastustoiminta ei keskeytyisi, uuteen pöytäkirjaan olisi sisällytettävä sen väliaikaista soveltamista koskeva lauseke.

               Pöytäkirjassa olisi erityisesti määriteltävä

               ·Euroopan unionin aluksille myönnettävät kalastusmahdollisuudet kalastusluokittain,

               ·taloudellinen korvaus ja sen maksamisen edellytykset, sekä

               ·alakohtaisen tuen tehokasta täytäntöönpanoa ja säännöllistä seurantaa koskevat menettelyt.


               EUROOPAN KOMISSIO
            Bryssel 23.5.2018
            COM(2018) 403 final
            Suositus
            NEUVOSTON SUOSITUS
            Tšekin vuoden 2018 kansallisesta uudistusohjelmastasekä samassa yhteydessä annettu Tšekin vuoden 2018 lähentymisohjelmaa koskeva neuvoston lausunto

               Suositus

               NEUVOSTON SUOSITUS

               Tšekin vuoden 2018 kansallisesta uudistusohjelmasta

                  sekä samassa yhteydessä annettu Tšekin vuoden 2018 lähentymisohjelmaa koskeva neuvoston lausunto

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 121 artiklan 2 kohdan ja 148 artiklan 4 kohdan,

               ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97
                  1
                ja erityisesti sen 9 artiklan 2 kohdan,

               ottaa huomioon Euroopan komission suosituksen
                  2
               ,

               ottaa huomioon Euroopan parlamentin päätöslauselmat
                  3
               ,

               ottaa huomioon Eurooppa-neuvoston päätelmät,

               ottaa huomioon työllisyyskomitean lausunnon,

               ottaa huomioon talous- ja rahoituskomitean lausunnon,

               ottaa huomioon sosiaalisen suojelun komitean lausunnon,

               ottaa huomioon talouspoliittisen komitean lausunnon,

               sekä katsoo seuraavaa:

               (1)Komissio hyväksyi 22 päivänä marraskuuta 2017 vuotuisen kasvuselvityksen, mikä aloitti vuoden 2018 talouspolitiikan eurooppalaisen ohjausjakson. Se otti huomioon Euroopan parlamentin, neuvoston ja komission 17 päivänä marraskuuta 2017 antaman Euroopan sosiaalisten oikeuksien pilaria koskevan julistuksen. Eurooppa-neuvosto vahvisti vuotuisen kasvuselvityksen ensisijaiset tavoitteet 22 päivänä maaliskuuta 2018. Komissio hyväksyi 22 päivänä marraskuuta 2017 asetuksen (EU) N:o 1176/2011 perusteella varoitusmekanismia koskevan kertomuksen, jossa se katsoi, että Tšekki ei kuulu niihin jäsenvaltioihin, joista laadittaisiin perusteellinen tarkastelu.

               (2)Tšekkiä koskeva vuoden 2018 maaraportti
                  4
                julkaistiin 7 päivänä maaliskuuta 2018. Siinä arvioitiin Tšekin edistymistä neuvoston 11 päivänä heinäkuuta 2017 hyväksymien maakohtaisten suositusten noudattamisessa, aiempina vuosina annettujen suositusten noudattamisessa ja sen kansallisten Eurooppa 2020 -tavoitteiden saavuttamisessa.

               (3)Tšekki toimitti vuoden 2018 kansallisen uudistusohjelmansa ja vuoden 2018 lähentymisohjelmansa 30 päivänä huhtikuuta 2018. Ohjelmat on arvioitu samaan aikaan, jotta niiden keskinäiset yhteydet on voitu ottaa huomioon.

               (4)Kauden 2014–2020 Euroopan rakenne- ja investointirahastojen ohjelmasuunnittelussa on otettu huomioon niihin liittyvät maakohtaiset suositukset. Kuten Euroopan parlamentin ja neuvoston asetuksen (EU) N:o 1303/2013
                  5
                23 artiklassa säädetään, komissio voi pyytää jäsenvaltiota tarkastelemaan uudelleen kumppanuussopimustaan ja asiaankuuluvia ohjelmiaan ja esittämään niihin muutoksia, kun tämä on tarpeen asiaankuuluvien neuvoston suositusten täytäntöönpanon tukemiseksi. Komissio on antanut tarkempaa tietoa kyseisen säännöksen hyödyntämisestä ohjeissa sellaisten toimenpiteiden soveltamiselle, joilla Euroopan rakenne- ja investointirahastojen vaikuttavuus kytketään talouden tehokkaaseen ohjaukseen ja hallintaan
                  6
               .

               (5)Tšekkiin sovelletaan vakaus- ja kasvusopimuksen ennaltaehkäisevää osiota. Hallitus odottaa vuoden 2018 lähentymisohjelmassaan, että julkisen talouden rahoitusasema on suhdannetasoittamattomin luvuin ylijäämäinen vuosina 2018–2021. Julkisen talouden keskipitkän aikavälin tavoitteessa, joka on 1,0 prosentin rakenteellinen alijäämä suhteessa BKT:hen, pysytään edelleen selvästi koko ohjelmakauden ajan. Vuoden 2018 lähentymisohjelman mukaan julkisen talouden velan suhteessa BKT:hen odotetaan supistuvan vähitellen siten, että se on 29,9 prosenttia vuonna 2021. Näiden julkisen talouden kehitysarvioiden perustana oleva makrotalouden skenaario on uskottava. Julkisen talouden tavoitteiden saavuttamiseen liittyvät riskit näyttävät olevan pitkälti tasapainossa. Julkisten investointien odotetaan elpyvän ja julkisen sektorin palkkojen nousevan edelleen. Komission kevään 2018 talousennusteen mukaan rakenteellisen rahoitusaseman odotetaan vuonna 2018 heikkenevän noin 0,9 prosenttiin ja vuonna 2019 edelleen 0,2 prosenttiin suhteessa BKT:hen, mikä ylittää julkisen talouden keskipitkän aikavälin tavoitteen. Kaiken kaikkiaan neuvosto katsoo, että Tšekki noudattaa vuosina 2018 ja 2019 vakaus- ja kasvusopimuksen vaatimuksia.

               (6)Tšekissä on pitkällä aikavälillä edelleen keskivaikeita julkisen talouden kestävyyteen liittyviä riskejä. Vaikka väestön ikääntymisestä aiheutuvat kustannukset ovat haaste terveydenhuollon ja pitkäaikaishoidon kannalta, erityistä huomiota on kiinnitettävä eläkejärjestelmän muutoksiin. Ikääntymiseen liittyvien menojen tarkistetut ennusteet viittaavat suurempaan kasvuun kuin vuoden 2015 ikääntymisraportissa arvioitiin. Eläkemenojen odotetaan kasvavan 8,2 prosentista suhteessa BKT:hen vuonna 2016 aina 10,9 prosenttiin suhteessa BKT:hen vuonna 2070. Tämä eläkemenojen odotettua suurempi kasvu johtuu pääasiassa siitä, että eläkeiän ylärajaksi on asetettu 65 vuotta. Lakisääteistä eläkeikää ei mukauteta automaattisesti elinajanodotteeseen. Sen sijaan hallituksen on tarkoitus tarkastella eläkeiän ylärajaa uudelleen viiden vuoden välein vuodesta 2019 alkaen. Koska asia on hallituksen harkintavallassa, tämänhetkisissä eläkemenoja koskevissa ennusteissa ei oteta huomioon näitä eläkeiän uudelleentarkasteluja. Lisäksi eläkkeiden indeksointi on nyt suotuisampaa, kun siinä otetaan huomioon 50 prosenttia reaalipalkkojen noususta aiemman 33 prosentin sijaan. Näiden muutosten vaikutukset menoihin ovat 2 prosenttiyksikköä suhteessa BKT:hen vuonna 2070. Muut parhaillaan keskusteltavana olevat muutokset, kuten peruseläkkeen määrän ja iäkkäiden eläkkeensaajien eläkkeen korottaminen, heikentävät osaltaan kestävyysindikaattoreita. Julkisten terveydenhuoltomenojen odotetaan kasvavan pitkällä aikavälillä 1,1 prosenttiyksikköä suhteessa BKT:hen, mikä on enemmän kuin koko Euroopan unionin osalta arvioitu 0,9 prosenttiyksikön keskimääräinen kasvu. Näkyvissä onkin merkkejä resurssien tehottomasta käytöstä sekä avohoidossa että sairaalahoidossa.

               (7)Vuoden 2017 alussa voimaan tullut uusi finanssipoliittista vastuuta koskeva laki on lujittanut merkittävästi Tšekin julkisen talouden kehystä. Sillä myös perustettiin riippumaton finanssipoliittinen neuvosto. Riippumattomia tarkastuksia koskeva lakiluonnos on parhaillaan yksiköiden välisessä lausuntomenettelyssä. Sen myötä on tarkoitus huolehtia myös neuvoston direktiivin 2011/85/EU saattamisesta osaksi kansallista lainsäädäntöä.

               (8)Tšekin keskuspankki voi asettaa makrovakaustoimena suositusluonteisia kiinnitysluottorajoja, mutta sen valtuudet määrätä seuraamuksia ovat vähäiset, koska sillä ei ole virallista toimivaltaa valvoa niiden täytäntöönpanoa. Vaikka tšekkiläiset pankit noudattavat tiettyjä luottojen kokonaistasoon sovellettavia rajoja, ne eivät ole noudattaneet täysimääräisesti Tšekin keskuspankin vuoden 2016 suuntaviivoja. Sitovilla lakisääteisillä rajoilla pankit saataisiin todennäköisesti noudattamaan raja-arvoja nykyistä paremmin ja samalla varmistettaisiin rahoitusjärjestelmän vakaus ja vähennettäisiin lainanottajien riskejä. Lainsäädäntöehdotusta Tšekin keskuspankkilain muuttamiseksi on tarkoitus käsitellä parlamentissa vuonna 2018.

               (9)Tšekillä on edelleen haasteita julkisten hankintojen avoimuuden ja tehokkuuden lisäämisen sekä korruption torjunnan saralla. Vaikka julkisten hankintojen kehyksen parantamiseksi on toteutettu joitakin toimenpiteitä, ongelmana on edelleen kilpailun vähäisyys, sillä lähes puolessa kaikista julkisista tarjouskilpailuista tehdään vain yksi tarjous. Samalla sähköisten menettelyjen käytön muuttaminen pakolliseksi saattaa lisätä avoimuutta ja tehokkuutta. Tšekin viranomaiset ovat investoineet kansalliseen sähköiseen välineeseen (National Electronic Tool), jota on tarkoitus kehittää entistä käyttäjäystävällisemmäksi ja luotettavammaksi, minkä lisäksi Tšekin markkinoilla toimii yksityisiä alustoja. Jotta julkisille varoille saataisiin parempi vastine, hallinnollisia esteitä voitaisiin edelleen vähentää huomattavasti sekä hyödyntää mahdollisuuksia yhdistettyihin ja strategisiin julkisiin hankintoihin. Sekä keskus- että paikallisviranomaiset ovat alkaneet toteuttaa kohdennettuja aloitteita hankintamenettelyihin osallistuvan henkilöstön kouluttamiseksi. Silti yhteisten hankintatoimenpiteiden käynnistäminen ja erityisasiantuntemuksen hankkiminen on tietyillä aloilla edelleen hyvin haasteellista. Lisäksi korruptio ja lahjonta ovat jatkuvia huolenaiheita sekä yritysten että kansalaisten kannalta. Vaikka useita korruption vastaiseen strategiaan kuuluvia merkittäviä uudistuksia on toteutettu, jotkin osa-alueet ovat edelleen jääneet huomiotta.

               (10)Sähköisen hallinnon toimivuus jää alle Euroopan unionin keskiarvon, mutta näiden palvelujen saatavuuden ja käytettävyyden parantamiseksi on toteutettu lainsäädäntötoimenpiteitä. Vuonna 2018 on määrä käynnistää eräitä suurimittaisia aloitteita, mutta niiden onnistuminen riippuu viranomaisten kyvystä tiedottaa asiasta ja tarjota helppokäyttöisiä ratkaisuja.

               (11)Investointeja jarruttaa tietty hallinnollinen ja sääntelystä johtuva rasitus. Tämä koskee lähinnä rakennuslupia ja verotuksen monimutkaisuutta. On kuitenkin todettava, että viranomaiset ovat hyväksyneet rakennuslakiin muutoksen, jolla yksinkertaistetaan rakennuslupien myöntämismenettelyä sisällyttämällä ympäristövaikutusten arviointi kaavoituspäätökseen tai yhdistettyyn kaavoitus- ja rakennuslupaan. Epäselväksi kuitenkin jää, voitaisiinko tämän myötä järkeistää myös suuria infrastruktuurihankkeita koskevia menettelyjä, koska lukuisat muut luvat on jätetty yhdistetyn lupajärjestelmän ulkopuolelle. Parlamentissa käsitellään parhaillaan liikenneinfrastruktuurin rakentamista sääntelevän lain muuttamista. Vaikka verojärjestelmään on tehty muutoksia, joilla parannetaan veronkantoa, verosääntely ja verokannat ovat kasvattaneet merkitystään liiketoiminnan harjoittamisen kannalta ongelmallisina osa-alueina. Uusi hallitus on ilmoittanut mahdollisista muutoksista, joilla pyritään lisäämään avoimuutta ja yksinkertaistamaan verojärjestelmää. Tähän sisältyvät myös käynnissä olevat toimet tuloverolainsäädännön nykyaikaistamiseksi. Säännösten noudattamisesta aiheutuvat kustannukset ovat kasvaneet hieman ja pysyvät Euroopan unionin keskiarvoa korkeampina. Arvonlisäveron valvontailmoitus on kyllä lisännyt verotuloja, mutta se on myös pidentänyt verovaatimusten noudattamiseen kuluvaa aikaa. Vaikka verosäännösten noudattamiseen tunteina kulunut aika on lyhentynyt huomattavasti aikaisemmasta, Tšekki on edelleen asteikon yläpäässä. Lisäksi uudet alennetut arvonlisäverokannat saattavat monimutkaistaa arvonlisäverojärjestelmää, etenkin pienten ja keskisuurten yritysten osalta.

               (12)Tšekin talous on siirtymässä kohti osaamisvaltaisempaa toimintaa, mutta hyvin toimivan tutkimus- ja innovaatiojärjestelmän kehittymistä jarruttavat edelleen useat pullonkaulat. Yritysten investoinnit tutkimukseen ja kehitykseen lisääntyvät lähinnä suorien ulkomaisten sijoitusten ansiosta. Kotimaisten yritysten tutkimus- ja kehitysmenot ovat viimeksi kuluneiden kahden vuoden aikana supistuneet. Huolimatta merkittävistä julkisista investoinneista tutkimukseen ja kehitykseen Tšekin tulokset julkisen tiedeperustan laadun osalta ovat heikot. Yhteyksien luomiseksi korkeakoulujen ja yritysten välille sekä julkisen tiedeperustan tuloksellisuuden parantamiseksi on toteutettu politiikkatoimia. Tähän mennessä tulokset ovat kuitenkin olleet vähäisiä, eikä uudistuksia ole vielä pantu täysimääräisesti täytäntöön. Lisäksi tutkimus- ja innovaatiojärjestelmän hallinnointi jatkuu hajanaisena.

               (13)Tšekin työmarkkinoiden pullonkaulojen poistamisen kannalta ensisijaisen tärkeässä asemassa on laadukas ja osallistava koulutus. Opiskelijoiden sosioekonominen tausta vaikuttaa edelleen voimakkaasti koulutustuloksiin. Osallistavan koulutuksen toimenpiteitä ei ole vielä pantu täytäntöön täysimääräisesti, varsinkaan romanilasten osalta. Pätevien opettajien puute yhdistettynä väestöennusteisiin viittaa siihen, että jatkossa saattaa olla entistä haastavampaa saada palvelukseen opetushenkilöstöä ja pitää heidät palveluksessa. Parlamentti ei hyväksynyt suunniteltua opettajien uutta urajärjestelmää, jossa olisi kytketty yhteen opettajien jatkuva ammatillinen kehittyminen, urakehitys ja palkka. Opettajien palkat ovat edelleen muihin korkeakoulutettuihin työntekijöihin verrattuna alhaiset, mutta lähivuosina on tarkoitus toteuttaa lisäpalkankorotuksia. Opettajan ammatti ei näin ollen ole lahjakkaiden nuorten silmissä edelleenkään kovin houkutteleva vaihtoehto. Lisäksi koulutuksen osallistavammaksi muuttamista koskevan uudistuksen (joka käynnistettiin vuonna 2016 Euroopan sosiaalirahaston tuella) onnistuminen riippuu riittävän ja kestävän kansallisen rahoituksen saatavuudesta, opettajien ja opetusavustajien lisäkoulutuksesta ja osallistavan koulutuksen etuja koskevan yleisen tietoisuuden lisäämisestä.

               (14)Tšekin työmarkkinatulokset ovat tällä hetkellä vahvoja. Työllisyys on viimeksi kuluneiden kuuden vuoden aikana kasvanut tasaisesti ja työttömyys on vähentynyt huomattavasti. Naisten, matalan osaamistason työntekijöiden ja vammaisten potentiaalia ei kuitenkaan hyödynnetä tarpeeksi. Näiden ryhmien työmarkkinoille osallistumista on selkeästi mahdollista lisätä, koska maassa esiintyy työvoimapulaa. Työllisyyserot ja sukupuolten väliset palkkaerot ovat edelleen suuria huolimatta viimeaikaisista toimenpiteistä, joilla vanhempainvapaata on muutettu joustavammaksi ja lastenhoitopalveluja on lisätty. Naisten työllisyysaste on edelleen selvästi alhaisempi kuin miesten. Äitiydellä on edelleen suuri vaikutus työmarkkinoille osallistumiseen, mikä liittyy kohtuuhintaisten lastenhoitopalvelujen heikkoon saatavuuteen, pitkiin vanhempainvapaaoikeuksiin, joustavien työjärjestelyjen vähäiseen käyttöön ja pitkäaikaishoitopaikkojen puutteeseen. Virallisten lastenhoitopalvelujen piirissä oli vuonna 2016 vain 4,7 prosenttia alle kolmivuotiaista lapsista. Vaikka matalan osaamistason työntekijät muodostavat vain pienen osan väestöstä, heidän työllisyysasteensa on selvästi alhaisempi kuin keskitason ja korkean osaamistason työntekijöiden. Samoin vammaisten työllisyysaste on alle Euroopan unionin keskiarvon, vaikka yleinen työttömyysaste on ennätyksellisen alhainen ja työmarkkinoilla on työvoimapulaa. Tämä saattaisi motivoida hyödyntämään vammaisten tarjoamaa käyttämätöntä potentiaalia. Julkiset työvoimapalvelut eivät tällä hetkellä pysty rajallisen kapasiteettinsa vuoksi tarjoamaan työnhakijoille yksilöllistä ja jatkuvaa tukea. Näiden ryhmien osallistumista työmarkkinoille voitaisiin edistää lisäämällä julkisten työvoimapalvelujen kenttätoimintaa ja aktivointikapasiteettia sekä toteuttamalla tehokasta ja oikein kohdennettua aktiivista työvoimapolitiikkaa ja tarjoamalla yksilöllisiä palveluja. Työmarkkinoille pääsyä voitaisiin parantaa myös osaamisen kehittämiseen tähtäävillä aloitteilla (jotka kattaisivat myös digitaaliset taidot).

               (15)Komissio on vuoden 2018 talouspolitiikan eurooppalaisen ohjausjakson osana tehnyt kattavan analyysin Tšekin talouspolitiikasta ja julkaissut sen vuoden 2018 maaraportissa. Se on arvioinut myös vuoden 2018 lähentymisohjelman ja vuoden 2018 kansallisen uudistusohjelman sekä jatkotoimenpiteet, joita on toteutettu Tšekille viime vuosina annettujen suositusten noudattamiseksi. Se on ottanut huomioon niiden merkityksen Tšekin finanssipolitiikan sekä sosiaali- ja talouspolitiikan kestävyyden kannalta mutta myös sen, ovatko ne unionin sääntöjen ja ohjeiden mukaisia, koska unionin yleistä talouden ohjausta on tarpeen vahvistaa antamalla unionin tason panos tuleviin kansallisiin päätöksiin.

               (16)Neuvosto on tutkinut vuoden 2018 lähentymisohjelman tämän arvioinnin perusteella ja katsoo, että Tšekin odotetaan noudattavan vakaus- ja kasvusopimuksen vaatimuksia,

               SUOSITTAA, että Tšekki toteuttaa vuosina 2018 ja 2019 toimia, joilla se

               1.parantaa julkisen talouden pitkän aikavälin kestävyyttä, erityisesti eläkejärjestelmän kestävyyttä; ryhtyy toimiin julkisia hankintoja koskevissa menettelyissä vallitsevien heikkouksien suhteen, erityisesti mahdollistamalla laatuun perustuvan kilpailun lisäämisen ja toteuttamalla korruption vastaisia toimenpiteitä;

               2.vähentää investointeihin liittyvää hallinnollista rasitusta, muun muassa nopeuttamalla infrastruktuurihankkeiden lupamenettelyjä; poistaa tutkimusta, kehitystä ja innovointia jarruttavat pullonkaulat, erityisesti lisäämällä kotimaisten yritysten innovointivalmiuksia; vahvistaa koulutusjärjestelmän valmiuksia antaa laadukasta ja osallistavaa koulutusta, myös edistämällä opettajan ammatin arvostusta; edistää naisten, matalan osaamistason työntekijöiden ja vammaisten työllistymistä, muun muassa tehostamalla aktiivista työvoimapolitiikkaa.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 209, 2.8.1997, s. 1.

                     (2)

                        COM(2018) 403 final.

                     (3)

                        P8_TA(2018)0077 ja P8_TA(2018)0078.

                     (4)

                        SWD(2018) 202 final.

                     (5)

                        Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).

                     (6)

                        COM(2014) 494 final.